Arvid Storsveen

Arvid Kristian Storsveen (født 9. juli 1915 i Aker, død 27. april 1943 i Oslo) var en norsk sivilingeniør og motstandsleder under andre verdenskrig.
Storsveen tok ingeniørvåpenets befalsskole og studerte deretter ved Norges tekniske høyskole i Trondheim. Under felttoget i Norge i 1940 deltok han i kampene på Ringerike ved Ingeniørregimentet (INGR) som fenrik og troppsjef i 2. Pionerkompani (Pikp 2). Etter kapitulasjonen engasjerte han seg raskt i motstandsarbeid.

Storsveen startet etterretningsvirksomhet, som etter hvert ble slått sammen med XU. Da lederne i XU måtte flykte høsten 1941, ble Storsveen ny leder for organisasjonen. I juli 1942 måtte han selv flykte til Sverige og ledet så organisasjonen derfra, med Øistein Strømnæs som leder i Oslo. Under et besøk i Oslo 1943 gikk Storsveen i en felle og ble skutt og drept av Gestapo. Tyskerne fant imidlertid aldri ut hvem de hadde drept; Storsveen hadde falske papirer, og for XUs videre eksistens var det et hell i tragedien.

Utmerkelser 
Storsveen ble i statsråd 13. august 1943 post mortem tildelt Krigskorset med sverd. I den hemmelige innstillingen het det at «Storsveen ved sitt mot og sin handlekraft har utmerket seg på en fremrakende måte».

I 1990 fikk en plass på Blindern i Oslo navnet Arvid Storsveens plass.

Referanser

Eksterne lenker  
 NorgesLexi om Arvid Storsveen
 Store norske leksikon om Arvid Storsveen

Norske motstandsfolk under andre verdenskrig
Medlemmer av XU
Norske ingeniører
Krigskorset
Personer fra Oslo
Norske motstandsfolk drept under andre verdenskrig
Personer fra svensketrafikken 1940–1945
Personer begravet på Vestre gravlund
Fødsler i 1915
Dødsfall i 1943